PARLAMENTUL ROMÂNIEI

 Comisia pentru agricultură, silvicultură, industrie alimentară şi servicii  specifice
       Bucureşti, 16.11.2004

        Nr.24/454

RAPORT

asupra proiectului de Lege privind certificatul suplimentar de protecţie pentru medicamente şi produse de uz fitosanitar

Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, în procedură de urgenţă,  cu proiectul de Lege privind certificatul suplimentar de protecţie pentru medicamente şi produse de uz fitosanitar, transmis cu adresa nr.P.L.-X 705 din 15 noiembrie 2004 şi înregistrat sub nr.24/453/16.11.2004. 

La întocmirea raportului, Comisia a avut în vedere avizul Consiliului Legislativ nr.1630/06.10.2004.                

Proiectul de lege are ca obiect de reglementare instituirea certificatului suplimentar de protecţie pentru medicamente şi produse de uz fitosanitar, întrucât Legea nr.64/1991 privind brevete de invenţie republicată, cu modificările ulterioare, reglementarea-cadru în materia brevetelor de invenţie, nu asigură pentru domeniul medicamentelor şi al produselor de uz fitosanitar o protecţie suficientă din punct de vedere al duratei de valabilitate.
Proiectului de Lege privind certificatul suplimentar de protecţie pentru medicamente şi produse de uz fitosanitar face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, republicat, domnul Gheorghe Predilă – consilier în Ministerul Agriculturii, Pădurilor şi Dezvoltării Rurale. 

La lucrările comisiei au fost prezenţi 30 de deputaţi, membri ai comisiei.

Raportul Comisiei a fost adoptat, în unanimitate, în şedinţa din  16.11.2004.

În urma dezbaterii, Comisia propune adoptarea proiectului de lege în forma prezentată de Senat, în şedinţa din 15 noiembrie 2004.

Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.1 din Regulamentul Camerei Deputaţilor, republicat, este de competenţa decizională  a Camerei Deputaţilor.

SECRETAR,



Ioan BÂLDEA       


Alexandru PEREŞ  

Întocmit: consilier Anton Păştinaru

